kiemelt, nagyméretű kezdőbetűket, úgynevezett iniciálét. Ilyet a Wordben magunk is készíthetünk.

Válasszuk ki azt a bekezdést, amelyben iniciálét szeretnénk létrehozni. Az iniciálé alapesetben a bekezdés első karaktere lesz, de a bekezdés első szava is lehet, ha azt jelöljük ki. A kijelölés után adjuk ki a Formátum menü Iniciálé parancsát.

Az elhelyezés kiválasztása után a Betűtípus legördülő listában módosíthatjuk az iniciálé betűtípusát. A Süllyesztés sorokban rovatban az iniciálé magasságát, a Távolság a szövegtől rovatban pedig az iniciálé és a bekezdésszöveg közötti vízszintes térköz méretét állítjuk be.

A létrehozott iniciálé csak a Nyomtatási elrendezés, Webes elrendezés és a Nyomtatási kép nézetekben jelenik meg helyesen. Bármikor átválthatunk másik nézetbe, de akkor az iniciálé nem a valós helyén jelenik meg.

TIPP

Iniciálét leginkább többsoros, behúzásokat nem tartalmazó, balra zárt vagy sorkizárt bekezdésben célszerű létrehozni.

Az iniciálé megszüntetéséhez álljunk a kurzorral az iniciálét tartalmazó bekezdésbe, majd az Iniciálé párbeszéd panel megjelenítése után válasszuk a Nincs elhelyezést, és kattintsunk az OK gombra.

A témakörhöz kapcsolódó gyakorlófeladat:
Feladatgyűjtemény 5. feladat

FELSOROLÁS ÉS SZÁMOZÁS

A Felsorolás és számozás funkció a szöveg bekezdésszintű formai jellemzője, amely listák készítésekor lehet segítségünkre. A lista nem más, mint felsorolásjellel vagy más szimbólummal ellátott bekezdések sorozata.

Lista készítésének egyik lehetséges módja, ha a szöveg begépelése után a Formázás eszköztár Felsorolás vagy Számozás gombjára kattintva a bekezdésekhez felsorolás jeleket vagy sorszámokat rendelünk.

Új lista készítésének másik módja, ha egy üres bekezdésben állva a Formázás eszköztáron található Felsorolás vagy Számozás gombok valamelyikére kattintva kezdeményezzük az automatikus felsorolásjelek vagy számozás beszúrását, majd ezt követően egymás után begépeljük a bekezdéseket. Ekkor a Word minden új bekezdés elejére beszúrja a felsorolásjelet vagy sorszámot. A felsorolás vagy számozás leállításához üssük le az ENTER billentyűt kétszer egymás után, vagy kapcsoljuk ki a Felsorolás vagy a Számozás gombot.

Amennyiben utólag szeretnénk új sorral bővíteni a listát, bármely felsorolásjelet vagy számozást tartalmazó bekezdés elején vagy végén állva leütjük az ENTER billentyűt. Ekkor a Word az új sorhoz automatikusan hozzárendeli a megfelelő felsorolásjelet vagy számozást. Listából történő törlés során a törölt bekezdéssel együtt a felsorolásjel illetve sorszám is törlődik. Számozott lista bővítése vagy törlése során a lista számozása automatikusan frissül.

FELSOROLÁS

A felsorolás és számozás formátumok testreszabásához kattintsunk a Formátum menü Felsorolás és számozás parancsára.

A Felsorolás fülön néhány előre beállított felsorolásjel közül választhatunk.

Ezeket az előre beállított felsorolás formátumokat a panel Testreszabás gombjára kattintva tetszőlegesen módosíthatjuk.

A felsorolásjelet a Listajel csoportban található minták közül választhatjuk ki. Az itt található jelek bármelyike a Karakter gombra kattintva tetszőleges másik karakterrel helyettesíthető.

A megjelenő párbeszéd panel Betűtípus legördülő listájában válasszuk ki a használni kívánt karakterkészletet, majd a megfelelő szimbólumot. A Felsorolás beállításai panelre való visszatéréshez kattintsunk az OK gombra.

A szimbólum további jellemzőinek – betűméret, betűszín stb. – beállításához kattintsunk a Betűtípus gombra.

A Kép gombra kattintva grafikus felsorolásjelet adhatunk meg.

A Szöveg helyzete csoportban a bekezdés, a Felsorolásjel helyzete csoportban a szimbólum bal margótól való távolságát állíthatjuk be.

SZÁMOZÁS

A Számozott fülön a felsorolt számozásformátumok közül választhatunk.

A párbeszéd panel alján megadhatjuk, hogy az új listánk számozása kapcsolódjon-e az előző számozáshoz.

A számozás formátumait itt is a Testreszabás gombra kattintva módosítjuk.

A Számformátum rovatban lehetőségünk van a szám elé és után tetszőleges karakterek begépelésére. Ilyenkor a lista számozását azonnal a megadott szöveg követi, például 1. tétel, 2. tétel stb. A Betűtípus gombra kattintva a már ismert módon beállíthatjuk a számozás betűformátumát.

A Számozás legördülő listában különböző számozási módok – arab, római, abc stb. – közül választhatunk. A Kezdő sorszám rovatban beállíthatjuk a számozás kiinduló sorszámát. A Szám helyzete csoportban a sorszámok szöveghez viszonyított igazítását állítjuk be.

TIPP

Hosszú sorszámozott listák esetén a sorszámok helyiérték szerinti rendezéséhez használjuk a Jobbra zárt igazítást.

TÖBBSZINTŰ FELSOROLÁS ÉS SZÁMOZÁS

A Behúzás rovatban a szöveg bal margótól mért távolságát adhatjuk meg.

A Többszintű fülön a dokumentum szövegét behúzástól függően szintenként eltérő felsorolásjelekkel és számozással láthatjuk el.

A Testreszabás gombra kattintva a Felsorolás és a Számozás során megismert beállításokhoz hasonlóan módosíthatjuk az alapértelmezett formátumokat.

Többszintű felsorolás és számozás alkalmazásakor a szöveg szerkesztése közben a gyorsmenü segítségével is lehetőségünk van a szövegrészek különböző szintekre tagolására. Ehhez jelöljük ki a formátumozni kívánt bekezdéseket.

Ez után kattintsunk az egér jobb gombjával a kijelölt szövegre, és a megjelenő gyorsmenüből válasszuk a Behúzás növelése vagy Behúzás csökkentése parancsot.

E két parancsnak felelnek meg a Formázás eszköztár  gombjai, illetve a CTRL+M, CTRL+SHIFT+M billentyűkombinációk.

A többszintű listák pontos beállítására itt is a Testreszabás gombot használjuk. Minden egyes listaszint külön formátumozható. A formátumozandó szintet a Szint listából választhatjuk ki.

Az Egyebek gombbal jeleníthetjük meg a párbeszéd panel alsó részét, amelyet a Vissza gombbal zárhatunk be.

A Jogi stílusú számozás jelölőnégyzet bejelölt állapotában a Word az aktuális többszintű listában minden számot arab számra cserél.

A következő után újraszámozás jelölőnégyzet és az utána látható lenyíló lista beállításakor a számozás minden alkalommal újra kezdődik, amikor egy adott szint eleme egy nála magasabb szint elemét követi.

LISTASTíLUSOK

A listastílus egységesíti a listák igazítását, számozását, listajeleit és betűtípusát. Alkalmazásával különböző listákra vonatkozóan egységes felsorolásjelet, számozást, betűtípust vagy igazítást állíthatunk be. Listastílus beállításához első lépésként jelöljük ki a formátumozni kívánt bekezdéseket. A használható listastílusok közül a Listastílusok fülön választhatunk. Válasszuk ki a megfelelő stílust a listából, majd kattintsunk az OK gombra.

A lista a Megjelenítés legördülő lista segítségével szűkíthető.

Új stílus kialakításához kattintsunk a Hozzáadás gombra.

Az új stílusnak a Név mezőben tetszőleges nevet adhatunk.

Az új stílus formátumait az Új stílus párbeszéd panel gombjai, illetve a Formátum lenyíló menü parancsai segítségével állíthatjuk be.

A Bekerül a sablonba jelölőnégyzet bejelölésével vehetjük fel a stílust az aktív dokumentumhoz csatolt sablonba. Ezután a stílus minden, ezen a sablonon alapuló dokumentumban elérhető lesz. A jelölőnégyzet kikapcsolt állapotában a Word csak az aktív dokumentumhoz adja hozzá a stílust, így az más dokumentumokban nem lesz elérhető.

A témakörhöz kapcsolódó gyakorlófeladatok:
Feladatgyűjtemény 7., 8. feladat

Gyakorlófeladatok köztisztviselők részére:
Feladatok\Közigazgatás\Közigazgatási feladatgyűjtemény 2. feladat

Felsorolás és számozás automatikus beállítása

Ha az Eszközök menü Automatikus javítás parancsával megjeleníthető párbeszéd panel AutoFormázás beíráskor fülén található Automatikus felsorolásokra és Automatikus számozott listákra jelölőnégyzeteket bekapcsoltuk, akkor egy bekezdéskezdő sorszám vagy felsorolásjel begépelésekor a Word automatikusan számozott listává vagy felsorolássá alakítja a bekezdést.